Benipeixcar inicia demà les seues festes
05 juliol 2018

## Benipeixcar inicia demà les seues festes05 juliol 2018Última actualització: 14 juliol 2025

![](../gestion/img/_AO_3037-copia.jpg)  
  

Gandia, 5 de juliol de 2018.- El **president de la Junta del Districte de Benipeixcar, Joan Muñoz** i el **president de l’Associació de Veïns de Benipeixcar, Rafael Verdeja**, han presentat aquest matí en roda de premsa la programació de les festes del barri de Benipeixcar que se celebraran del dia 6 al 10 de juliol.

Les associacions de festes del barri han sigut les encarregades d’organitzar la programació que comptarà amb activitats lúdiques i religioses “_per a xiquets, per a majors, per a tot tipus de gent_”, segons ha afirmat Muñoz. Entre elles ha destacat que hi haurà música, revetlles, menjars en la plaça i la particular benedicció dels cotxes en la plaça de l’Església el dia 10. A més, en Benipeixcar es realitzarà el dia 9 la primera projecció (_Perdiendo el Norte)_ de la iniciativa de Cinema d’Estiu Solidari que organitza l’Ajuntament.

Per la seua banda, Verdeja ha nomenat les activitats que més destaquen de cada associació. Entre elles es troben l’ofrena que fan a la Mare de Déu dels Desemparats del dia 6 (20:30 h), la batalla de merengues i la cordà d’aigua (dia 7 a les 17:00 h i 17:15 h) de les Festes de Sant Lluís Gonzaga i el castell de focs d’artifici de les Festes del Crist de l’Empar (dia 8 a les 22:30 h) que és “_un dels millors que tenim de tota la comarca, malgrat que no s’aprofite_”. L’últim dia de festes se celebra en honor al patró dels conductors, Sant Cristòfol, i es realitza una processó “_molt curiosa_” en la que la imatge del sant es puja en la baca d’un cotxe i la resta d’automòbils el segueixen pels carres de Gandia i la platja.

Per últim, el president de la Junta del Districte de Benipeixcar ha descrit les festes de Benipeixcar com “_una festa molt original, divertida i oberta a tota la gent_” i, junt amb el president de l’Associació de Veïns, ha volgut animar a tots els veïns i veïnes de Gandia que “_s’apropen a Benipeixcar que és un poble molt acollidor”_.